Saténové ruky

Saténové ruky je slovenská rocková skupina. Vznikla na jar v roku 2011 v Bratislavskom Nu Spirit Bare, kde sa stretli moderátor a DJ Braňo Bezák, básnik Vlado Janček, biochemik Marek Babušiak (Kasko) a rozhodli sa, že založia kapelu. Kapela začala skúšať v byte pri Justičnom paláci a neskôr sa presťahovala do priestorov Nu Spirit Clubu na Šafárikovom námestí, kde napokon 25. októbra 2011 odohrala svoj prvý koncert na akcii (Not So) Nu:Faces. Svoju tvorbu sami označujú ako post-šansón a primitive rock.

Začiatky 
Druhý koncert v legendárnom dátume 11. novembra 2011 sa uskutočnil v klube U Očka, kapela hrala bez bubeníka v zostave 2 x gitara, basa, drum machine a pridal sa k nim perkusionista Patrik. Z tohto koncertu pochádzajú prvé live záznamy kapely.

Ku kapele sa neskôr pridal bubeník Martin Turčan (Toni Granko) a v zostave sa v rannom období naživo mihol aj Stroon na perkusiách.
Prvý singel Saténových rúk je pieseň Príbor. Vyšiel 22. 2. 2012 a je to dadaistická litánia o slovenskom národe, zahraná v rytme bossanova a vyžarujúca náladu surferských skladieb šesťdesiatych rokov. S produkciou skladby pomohol Pavol Hubinák.

Kapela prvýkrát vystupuje na festivale Pohoda s akustickým setom v Literárnom stane a v auguste 2012 vydáva druhý singel. Má názov Po anglicky a cítiť v ňom vplyv britskej gitarovej scény. Napriek tomu, že na bubeníckom poste hráva v tom čase v Saténových rukách Toni Granko, bicie v nahrávke Po anglicky nahral trenčiansky bubeník Matúš Homola, okrem iného člen projektu The Autumnist. Matúš stojí aj za finálnou zvukovou podobou nahrávky. The Autuminst a.k.a. Vlado Ďurajka sa postaral o „B stranu“ singla fantastickým garážovo-psychedelickým remixom.

Koncom roka 2012 odchádza Toni Granko a kapela vystupuje zase s automatickým bubeníkom ako support na koncertoch Sounds Like This Tomáša Slobodu na turné Chobotnica.

Debutový album Bozkávam 
20. novembra 2012 na koncerte Marka Lanegana v Zrkadlovom háji nastane ďalšie zásadné stretnutie pre Saténové ruky. Kasko sa tam po 20 rokoch stretne s bubeníkom Jozefom Lipom, ktorý práve prestal hrať v kapele Kosa z nosa a pustí mu demá pesničiek Saténových rúk. Spolu hrávali v rokoch 19911993 v tatranskej kapele El Woody Hoo a Jozef je tak posledným kúskom skladačky.

V júni 2013 ešte vydávajú singel Fúzy s Matúšom Homolom na bicích, ale v novej zostave už pracujú na skladbách prvého albumu na bratislavskej Kolibe v štúdiu Pulp. Album spoločne produkovali Tomáš Sloboda s Kaskom a práce na mixe a nahrávanie zabezpečil Matej Turcer.

Saténové ruky predstavili v apríli 2015 na listening svoj debutový album Bozkávam, ale aj nový videoklip k skladbe DušaN. Ten pre slovenskú kapelu exkluzívne vytvoril japonský režisér Kosuke Sugimoto, ktorý sa na premiére videa a albumu zúčastnil aj osobne.

Animovaný manga videoklip rozpráva príbeh jedného navonok obyčajného nočného baru, v ktorom sa stretnú dvaja starí známi. Ústrednou postavou videa je žena, ktorá sa po užití drogy nevie zastaviť a stále len rozpráva a rozpráva.

Debutový album Bozkávam vyšiel 14. mája 2015 na značke go2stage a verejnosť ho prijala kladne. Juraj Kušnierik o ňom napísal: „Bozkávam je ten typ albumu, aký zvykneme označovať za ,generačný‘ a je to debut, ktorý by ste mali počuť.“ Album získal na Radio Head Awards dve ocenenia v kategóriách Debut roka a Album roka (Cena kritikov). A niektoré piesne z neho, Kde mám bundu? a DušaN, prakticky zľudoveli.

Druhý Tretí album 
V júli roku 2017 na Pohode Saténové ruky pokrstili svoj druhý „Tretí album”. Vyšiel zase na značke go2stage. Album spoluprodukovali Tomáš Sloboda a Erik Losos Horák a jeho artwork vytvoril maliar Erik Binder.

„Bola to snaha obísť legendárny problém druhého albumu. Jednoducho sme ho teda rovno preskočili,“ vyjadrili sa členovia kapely. Tretí album obsahuje trinásť skladieb, pričom posledná je venovaná fanúšikom. Na novej platni sa opäť objaví pre kapelu charakteristický primitívny rock and roll a energické „vypaľováky“, ale jej významnú časť tvoria aj pomalé melancholické pesničky.

Kým na debute sa nachádzali aj pätnásť rokov staré piesne, ktoré vznikli dávno pred založením kapely, na Treťom albume sa objavujú len čerstvé skladby. Výnimkou sú len pesničky Dala mi niečo do pitia a Nesmej sa mi, ktoré teoreticky mohli byť už na debute Bozkávam, keďže v čase jeho vydania už boli napísané a kapela ich hrávala aj na koncertoch. „Ale ešte nebol ten správny čas, aby sa objavili na prvej platni,” zhodnotil Vlado Janček.

Vianočný punk 
Na sklonku roku 2017 sa kapela zviditeľnila vianočnou piesňou Tvrdý darček. Skladba sa zrodila za sedem hodín. Tri stačili na vymyslenie textu a hudby, ďalšie štyri zabralo nahrávanie v štúdiu. Skladba vznikla na objednávku detského časopisu Bublina, ktorý mal v každom z doterajších čísiel hudobnú dvojstranu s tematickou pesničkou. Vo vianočnom čísle je punkový hit.

Keď Vlado Janček kričí „Nechcem rukavice, čapice a pančucháče!“ s dôvetkom, že oblečenie pod stromčekom nudí, znie to ako autentická trauma z detstva alebo ako odkaz partnerke. Jeho zámer bol však oveľa prozaickejší. „Chcel som spraviť vymakanú punkovú pesničku pre deti o Vianociach,“ hovorí autor skladby.

Album LOM 
V januári 2019 sa kapela vybrala na drevenú chatu do obce Lom nad Rimavicou a nahrala tam 8 nových piesní ako základ k novému albumu. Skupina odchádza z vydavateľstva go2stage a pod vlastnou značkou vydáva singel Gravitácia, na ktorého text použili doslovný prepis facebookoveho statusu komentátora Sama Marca. Piesňou Gravitácia kapela ukazuje svoju ďalšiu tvár. Potvrdzuje to aj videoklip, v ktorom si Bebe zahral diktátora a pripomenul jedno z predvolebných videí favorita konšpiračných médií v prezidentských voľbách. Chýba už len zle vysamplovaný potlesk. Namiesto neho Bebeho diktát zbesilými výkrikmi v pozadí skvele dopĺňa ďalší člen kapely Vlado Janček.

Singel vychádza v apríli 2019 ako 7 palcový vinyl s temnou piesňou Monštrum na B strane. O cover sa postaral, tak ako v prípade debutu, Palo Čejka.
Singel Gravitácia predznamenal nový album LOM. Nahrávanie na drevenici pokračovalo v lete 2019 a kapela neskôr zverejnila singel Vivaldi s videoklipom Ivany Šátekovej.

V lete pred pandémiou stihla kapela vydať ešte letný song 37 °C so surreálnym textom o nefungujúcich vzťahoch, žralokoch vo viedenskom akváriu či požiari v sexshope. Súčasťou je aj animovaný videoklip, o ktorý sa postaral Sergio Caruso, režisérsky je pod ním podpísaná opäť Soňa Maletz.

Tretí album kapely, LOM, vyšiel v máji 2021 vo vydavateľstve Pavian Records a bol prijatý pozitívne. Album sa dostal do shortlistov Radio_Head Awards 2021, ale nomináciu nepremenil. Hudba.sk v recenzii napísala „Skutočne tretí album LOM ukazuje Saténové ruky v životnej forme”. Na nahrávke sa nachádza aj Zaklínač hadov, vyše pol storočia stará pieseň od kapely Prúdy s textom Milana Lasicu.

Skladba Na plný plyn vyšla ako hlavný singel z albumu, ktorú „…otextoval aj odrecitoval Boris Ondreička, básnik a spevák kapely Kosa z nosa. Túto zvukomalebnú a hravú reflexiu, možno na dlhoročný vzťah dvoch ľudí a možno na niečo úplne iné, je zážitok počúvať zas a znova a popritom obdivovať krásu slovenčiny, keď sa s ňou mazná zručný veršotepec. V spojení s hybným, psychedelickým rockom inšpirovaným hudobným podkladom, predstavuje jeden z vrcholov platne.“
Singel Na plný plyn doprevádza hraný videoklip v hlavnej úlohe Boris Ondreička, réžia Soňa Maletz v produkcii Jozefa Lipu. Skladbu aj videoklip k nej remixoval Tasun a VJ Zden a výsledok spolupráce kapela zverejnila vo februári 2022.

Diskografia

Albumy 
 Bozkávam (2015)
 Tretí album (2017)
 LOM (2021)

EP 
 Gravitácia/Monštrum (2019)

Referencie

Externé odkazy 
 Saténové ruky na bandcamp.com

Slovenské rockové hudobné skupiny
Hudobné skupiny z 2011
Laureáti Radio Head Awards